ضحاک بن سفیان

ضحاک بن سفیانرسول اللہﷺ کے صحابی جنہیں سیاف رسول بھی کہا جاتا ہے۔
 نام ونسب 
ضحاک نام، ابو سعد کنیت،"سیاف رسول"لقب، نسب نامہ یہ ہے،ضحاک بن سفیان ابن عوف کعب بن ابی بکر بن کلاب بن ربیعہ بن عامر بن صعصعہ عامری کلابی، مدینہ کے قریب بادیہ میں رہتے تھے۔

 اسلام و غزوات 
فتح مکہ سے پہلے مشرف باسلام ہوئے،آنحضرتﷺ نے انھیں ان کے قبیلہ کے نو مسلموں کا امیر بنایا،فتح مکہ میں جب تمام مسلم قبائل جمع ہوئے تو ان کا قبیلہ بھی900کی جمعیت کے ساتھ آیا، آنحضرتﷺ نے قبیلہ والوں سے مخاطب ہوکر فرمایا تم میں کوئی ایسا شخص ہے جو تمھاری جماعت کو ہزار کے برابر کر دے،یہ کہہ کر ضحاک کو شرفِ امارت عطافرمایا۔
اسدالغابہ:3/36
 سریۂ بنی کلاب 
ضحاک نہایت شجاع وبہادر تھے،اس لیے اہم امور کے لیے انکا انتخاب ہوتا تھا؛چنانچہ 9ھ میں آنحضرتﷺ نے دعوتِ اسلام کے سلسلہ میں ان کے قبیلہ بنی کلاب کی طرف جو سریہ روانہ فرمایا تھا، وہ ضحاک ہی کی ماتحتی میں گیا تھا۔ابن سعد حصہ مغازی:117
 سیاف رسول لقب 
غزوات کے علاوہ بھی وہ ذات نبویﷺ کی حفاظت کی خدمت انجام دیا کرتے تھے اور بعض مواقع پر وہ شمشیر برہنہ آپ کی پشت پر کھڑے ہوتے تھے،اس صلہ میں بارگاہِ رسالت سے "سیاف رسول" کا معزز لقب ملا تھا۔استیعاب:1/336
 فضل وکمال 
فضل وکمال میں کوئی خاص پایہ نہ تھا، ان سے صرف چار حدیثیں مروی ہیں، ابن مسیب اورحسن بصری نے ان سے روایت کی ہے (تہذیب الکمال:176) حضرت عمرؓ ان کے معلومات پر فیصلہ کر دیا کرتے تھے،حضرت عمرؓ کا خیال تھا کہ مقتول کی دیت میں اس کی بیوی کا کوئی حصہ نہیں لیکن ضحاک کی شہادت پریہ رائے بدل دی۔

 حوالہ جات